Oljen skal flyte mellom Sudan og Sør-Sudan
Oljeavtalen er svært gledelig, mener utenriksminister Espen Barth Eide. - Jeg vil berømme lederne i de to landene for å ha funnet de nødvendige kompromissene, sier han i en pressemelding tirsdag. Avtalen ble inngått natt til tirsdag etter forhandlinger mellom partene i Addis Abeba, opplyser en representant for AU som har meglet i forhandlingene. Avtalen innebærer at olje produsert i Sør-Sudan igjen kan sendes gjennom rørledningen i Sudan, som i dag er den eneste måten oljen kan skipes ut på.I 14 måneder har oljeproduksjonen i Sør-Sudan stått stille på grunn av oljekonflikten med Sudan. Begge landene har tapt store summer på produksjonsstansen. Avtalen om å starte oljepumpene opp igjen ble opprinnelig undertegnet i september i fjor, men da ble det ikke satt opp et tidspunkt for når den skulle tre i kraft. Sør-Sudan har store oljereserver, men er helt avhengig av å få sendt olje gjennom Sudan for å få levert den videre til andre land. Landene er også blitt enige om å opprette en demilitarisert sone langs hele grensen mellom dem. Sudan startet tirsdag uttrekningen av sine styrker fra sonen, opplyser en talsmann for hæren.Norge har støttet forhandlingene i Addis Abeba både politisk og økonomisk. Norske diplomater og eksperter på olje og oljeadministrasjon har bistått AU under hele forhandlingsløpet, og lederen for AU-kommisjonen rettet den 9. mars en særskilt takk til Norge for støtten til forhandlingene. - Det er gledelig at den norske innsatsen blir verdsatt både av partene og av Den afrikanske union, Norge er også i fortsettelsen villig til å bistå AU og de to landene med iverksettingen av avtalene, sier utenriksminister Eide.
Sudan og Sør-Sudan har blitt enige om å gjenoppta oljeproduksjonen i løpet av to uker, ifølge en talsmann i Den afrikanske union.